ET Euroopa Liidu Teataja C 137/4

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2017/C 137/04)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„LIMONE COSTA D’AMALFI“

ELi nr: PGI-IT-02185-26/9/2016

KPN ( ) KGT ( X )

1. Taotlejate rühm ja õigustatud huvi

CONSORZIO DI TUTELA LIMONE COSTA D’AMALFI IGP Aadress : C.so reginna 71 84010 Maiori (SA) ITAALIA E-post: info@limonecostadamalfiigp.com – limonecostadamailfiigp@pec.it

Taotlejate rühmal Le Consorzio di tutela „Limone Costa di Amalfi“ IGP on seaduspärane õigus esitada muutmistaotlus vastavalt Itaalia põllumajandus-, toiduainete- ja metsanduspoliitika ministeeriumi 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☐ Päritolutõend — ☒ Tootmismeetod — ☐ Seos piirkonnaga — ☐ Märgistus — ☒ Muu [pakendamine; õigusaktide asjakohastamine; kohanimede korrigeerimine]

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline. — ☐ Sellise registreeritud kaitstud päritolunimetuse (KPN) või kaitstud geograafilise tähise (KGT) tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline ja mille koonddokumenti (või sellega võrdväärset) ei ole avaldatud.

5. Muudatus(ed)

Toote kirjeldus

Kehtiva tootespetsifikaadi artikkel 6

Täpsustatud on, et viljaliha käsitlevas punktis märgitud protsent viitab mahlale. Tegemist on sõnastuse muudatusega, kuna kehtivas tootespetsifikaadis on sõna „mahl“ ekslikult välja jäetud, kuigi Euroopa Liidu Teatajas avaldatud kokkuvõtte punktis 4.2 on see olemas. (ELT C 282, 5.10.2000). Muudatusega ei kaasne ühtegi toote kirjeldusega seotud muutust.

— Lõiku: „viljaliha: väga mahlane (mitte alla 25 %), suure sidrunhappe sisaldusega (mitte alla 3,5 g/100 ml) ja helekollase värvusega“ on muudetud järgmiselt: „viljaliha: helekollase värvusega, väga mahlane (mahla sisaldus viljas mitte alla 25 %) ja suure sidrunhappe sisaldusega (mitte alla 3,5 g / 100 ml)“.

Tootmismeetod

Kehtiva tootespetsifikaadi artikkel 4

— Lõiku: „Traditsiooniline tootmismeetod näeb ette, et viljapuud istutatakse puidust (soovitatavalt kastanist) valmistatud vähemalt 180 cm kõrguste ja tõenäoliselt kaetud varikatuste alla, mille eesmärk on kaitsta viljapuid ilmastikuolude eest ja võimaldada viljade järkjärgulist valmimist.“ on muudetud järgmiselt: „Traditsiooniline tootmismeetod näeb ette, et viljapuid kasvatatakse kastanipuidust ja/või muust maastikukaitse nõuetele vastavast keskkonnasõbralikust materjalist vaiadest (mille pikkus on nende paigutamise hetkel vähemalt 180 cm) ehitatud kaetud toetuskonstruktsioonide abil, mille eesmärk on kaitsta viljapuid ilmastikuolude eest ning võimaldada nende viljade järkjärgulist valmimist.“

Ülemaailmse sotsiaal-majandusliku arengu ja sidruni „Limone Costa d’Amalfi“ tootmispiirkonna turismi hoogustumise tõttu on hakatud metsandustegevusest loobuma. See on oluliselt mõjutanud sidrunipuude kaitsmiseks ette nähtud varikatuste ehitamiseks kasutatavate kooritud kastanipuidust teivaste tootmist. Tootmiskulude vähendamiseks on loobutud teivaste traditsioonilistest tootmismeetoditest ning nüüd toodetakse neid varasemaga võrreldes väiksema kvaliteedi ja elueaga puidust, mis ei pea mõnel juhul vastu isegi ostu amortisatsiooni ja postide ülespanemise aega. Nüüdsest on võimalik kasutada puidust teivaste asemel keskkonnasõbralikest materjalidest valmistatud vaiu, millel ei ole olulist mõju praegusele sidrunipuusalu maastikule. Keskkonnasõbralike ja jätkusuutlikumate materjalide kasutamine peaks vähendama püsikulusid ja andma tõuke sidrunipuude kasvatamisele. Oluline aspekt on ka töökoha turvalisus, mis on paremini tagatud muust kui puidust valmistatud vaiade kasutamisega, eriti kui haritakse sidrunipuu kõrgemat osa.

Lauses vaiade „paigaldamise“ kohta on täpsustatud vaiade pikkust, kuna Amalfi rannikule omase looduse tõttu kipuvad vaiad vajuma maasse umbes 10–20 cm ulatuses. Selle põhjuseks võib olla struktuuri raskus, millele sidrunipuu oksad toetuvad, või maapinna läbilaskevõime.

Sõna „tõenäoliselt“ väljajätmine on õigustatud, kuna sidrunite „Limone Costa di Amalfi“ (KGT) toomisel on kaitsekatted eriti vajalikud. Nende ülesandeks on kaitsta sidrunipuid ilmastikuolude (külm, jäide, rahe) eest. Samuti ei saa nende kasutamist pidada vabatahtlikuks.

— Lõiku: „Istutustihedus ei tohi olla suurem kui 800 puud hektari kohta.“ on muudetud järgmiselt: „Istutustihedus ei tohi olla suurem kui 1 200 puud hektari kohta.“

See muudatus otsustati pärast kohapeal avastatud asjaolu, et puude arv hektari kohta oli seotud terrasside suuruse ja kujuga. Terrassid on väga ebaregulaarsed ja erineva geomeetrilise kujuga. Sellest tulenevalt on puude arv hektari kohta väga erinev ning põllumajandustootja on sunnitud maaharimiseks iga vaba pinda ära kasutama.

Istutustihedus hektari kohta sõltub nõlva kallaku asendist, mis sageli määrab terrasside suuruse. Tootmispiirkonnas kujundatakse puid vastavalt terrassi tüübile kas horisontaalselt ehk vaasikujuliselt või piki terrassi. Selliselt istutatud sidrunipuud kasvavad kaldsuunaliste palkide najal, mis on paigutatud laskuvalt ja ühendavad omavahel kahte terrassi, mis omakorda toetuvad nende alla olevatele horisontaalsetele tugedele. Nii soodustatakse peamiste oksade arengut varikatustel.

Selline tehnika võimaldab suurendada puude arvu kuni 1 200 puuni hektari kohta ning tagab nii viljade kvaliteedi säilitamise kui ka nende vastavuse tootespetsifikaadi nõuetele.

— Järgmine lause on lisatud selleks, et viidata selgemalt vanimale sordile, mida sidruni „Limone Costa d’Amalfi“ tootmisel kasutatakse. „Sort, mida kasutatakse uutes istandustes, ümberistutamistel või pookimisel, peab olema üksnes ’Sfusato Amalfitano’, mis on tunnustatud Campania maakonna puukooli ja kvalifitseeritud taimetervise asutuse poolt.“

— Lõik: „Arvestades aasta jooksul kogutud ilmastikuandmeid, jätab Campania maakond omale õiguse teha muudatusi vastavalt vajadusele.“ on kustutatud, kuna see ei ole vastavuses käesoleva eeskirjaga.

— Lõiku: „Kaitstud tähise saamiseks ei tohi sidrunite maksimaalne lubatud tootmine hektari kohta olla suurem kui 25 tonni, kui on spetsialiseeritud kindlale või segasordile (viimasel juhul on tegemist kaalutud tootmisega)“. on muudetud järgmiselt: „Kaitstud tähise saamiseks ei tohi sidrunite maksimaalne lubatud tootmine hektari kohta olla suurem kui 35 tonni, kui on spetsialiseeritud kindlale või segasordile (viimasel juhul on tegemist kaalutud tootmisega)“.

Sidrunipuude kasvatamistingimuste paranemine (põhjalikumad teadmised taimefüsioloogiast, sidrunipuusalu parema aretuse ja agronoomilise haldamise tehnikate omandamine, niisutussüsteemi parem haldamine tõhususe suurendamise eesmärgil ning kõrge kvalifikatsiooniga töötajate värbamine) võimaldab paremat sidrunipuusalu haldamist ja toodangu suurendamist, kui see, mis oli 1990. aastatel muudetud tootespetsifikaadiga ette nähtud. Piirmäär 35 tonni hektari kohta ei mõjuta taime füsioloogiat ega vilja kvaliteeti.

Muu

Kehtiva tootespetsifikaadi artikkel 7

— Sidrunite käsitlemiseks ja töötlemiseks ette nähtud geograafilised piirangud on kustutatud, et võimaldada sidrunite, mida kasutatakse sageli töödeldud toodete koostisosana, võimalikult laialdast levikut. Seega on artikli viimase lõigu punki 3 lause „Sidrunite tootmine ja/või töötlemine peab toimuma üksnes käesoleva tootespetsifikaadi artiklis 3 nimetatud kommuunide piirkonnas;“ välja jäetud.

Pakendamine

— Lõiku „Toode lastakse turule jäikades pakendites, mille mahutavus jääb minimaalselt 0,5 kg ja maksimaalselt 15 kg vahele ning mis on valmistatud taimsest materjalist, papist või muust korduvkasutatavast materjalist, mis vastab ühenduse eeskirjadele.“ on muudetud järgmiselt: „Toode (alates ühest sidrunist kuni maksimaalselt 15 kg koguseni) lastakse turule jäikades pakendites, mis on valmistatud eelistatult taimsest materjalist.“

Muudatuse eesmärk on võimaldada kaitstud geograafilise tähisega toote müüki ühekaupa ja kasutada teisi muust kui taimsest materjalist pakendeid (eelistatud on siiski taimsest materjalist pakendid). Kõnealuse muudatusega soovitakse populaarsetes turismipiirkondades (ka piiriüleselt) suurendada inimeste teadmisi tootest ja selle päritolunimetusest.

Õigusaktide ajakohastamine

— Ajakohastatud on viiteid määrusele (EL) nr 1151/2012.

Kohanimede korrigeerimine

— Kuna tootespetsifikaadi artikli 3 kohanimedes esineb trükivigu, tuleb neid parandada järgmiselt: — „P.ta Pantanello“ on asendatud nimega „P.ta Campanella“, — „Monte Cambera“ on asendatud nimega „Monte Gambera“, — „sorgente Cannillo“ on asendatud nimega „sorgente Cannello“, — „Monte Falerio“ on asendatud nimega „Monte Falerzio“.

KOONDDOKUMENT

„LIMONE COSTA D’AMALFI“

ELi nr: PGI-IT-02185-26.9.2016

KPN ( ) KGT ( X )

1. Nimetus(ed)

„Limone Costa d’Amalfi“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Pika ovaalse kuju ja suure väljatungiva tipuga vili, mille viljakest on keskmise paksusega ning värvus küpse sidruni kollane; vili kaalub vähemalt 100 g; väliskestas on rikkalikult eeterlikke õlisid; tugeva lõhnaga; viljaliha on väga mahlane (mahla sisaldus viljas mitte alla 25 %), suure sidrunhappe sisaldusega (mitte alla 3,5 g / 100 ml) ja helekollase värvusega; väga vähe seemneid.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik „Limone Costa d’Amalfi“ (KGT) tootmisetapid peavad toimuma punktis 4 osutatud tootmispiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode (alates ühest sidrunist kuni maksimaalselt 15 kg koguseni) lastakse turule jäikades pakendites, mis on valmistatud eelistatult taimsest materjalist. Jäigad papist pakendid on samuti lubatud.

3.6. Sellise toote märgistamise erieeskirjad, millele registreeritud nimetus viitab

Pakendil oleval märgisel peavad olema selgete ja kustutamatute tähtedega järgmised andmed: 1) kaitstud geograafiline tähis „Limone Costa d’Amalfi“; 2) tootjaettevõtja nimi; 3) pakendis sisalduva toote kogus; 4) toomisaasta. Logol on kujutatud kaks üksteise sees olevat ringi. Välimise ringi vasakus osas asub kollasel taustal lehtedega ümbritsetud sidrun ning terve ringi ulatuses mustas kirjas „Limone Costa d’Amalfi“. Sisemisel ringil on kujutatud rannikut Maiorist kuni Capo Concani, ranniku ees on Vahemere põõsastikku kujutav põõsas.

4. Geograafilise piirkonna täpne määratlus

Geograafiline piirkond hõlmab Salerno provintsi Atrani kommuuni tervikuna ja osa samas provintsis asuvatest kommuunidest: Amalfi, Cetara, Conca dei Marini, Furore, Maiori, Minori, Positano, Praiano, Ravello, Scala, Tramonti, Vietri sul Mare. Määratletud geograafilist piirkonda tuntakse kogu maailmas nime Costiera Amalfitana ja Costa d’Amalfi all.

5. Seos geograafilise piirkonnaga

Juba sordi ’Sfusato Amalfitano’ nimest on näha otsest seost kõnealuse geograafilise piirkonnaga. Lisaks on kõnealuses piirkonnas peaaegu eranditult viljeletud seda sorti ja viljade kvaliteeditunnused on vastavalt keskkonna eripäradele sajandite vältel välja kujunenud. Erilisteks omadusteks on sidruni lõhn, maitse ja mahla happesus, mis on hinnatud kogu maailmas. Amalfi rannikul on sidrunikultuuri viljelemine muutunud järk-järgult olulisemaks kui teiste põllumajandustoodete viljelemine ning mõjutab märgatavalt mitte ainult piirkonna majandust, vaid ka maastiku kujundamist (samuti ei tohi unustada mõju turismile, mis sõltub oluliselt sinise mere ja roheliste tsitrusviljaistanduste kombinatsioonist) ja piirkonna hüdrogeoloogilist kaitset.

Ajaloolised tegurid

Sidrunipuude esinemist Amalfi rannikul on mainitud paljudes dokumentides juba alates 11. sajandist ning eriti pärast selle mõju avastamist C-vitamiini vaegusest tingitud skorbuudi vastu võitlemisel. Tänu sellele ning ka kuulsa Salerno meditsiinikooli tehtud uurimustele otsustas Amalfi vabariik, et kõik laevad pidid alati olema varustatud sidrunitega. Lisaks soodustas see 12.–14. sajandil piirkonnas sidrunipuuistanduste rajamist, mis on alates sellest ajast hõlmanud järjest suuremat rannikuala ja ümbritsevaid mäenõlvu.

Paljud keskaegsed dokumendid annavad tunnistust kõnealusest sidruniviljelusest.

Vastavalt 19. sajandi ajaloolase Camera avastusele, pärinevad Amalfi piirkonna esimesed sidruni- ja apelsinipuude kultuurid vähemalt aastast 1112, mida tõestab samast aastast pärit pärgament. Alates 1600. aastast annavad autentsed dokumendid tunnistust „sidrunipuude aedade ehk istanduste“ laialdasest levikust rannikualadel, 1646. aastal kirjeldas ajaloolane Ferrari esimest korda sorti ’Limon amalphitanus’, mis on ligikaudu võrdväärne tänapäevase sordinimega ’Sfusato Amalfitano’. Sel ajal algas ka sidrunite laialdane piirkondlik turustamine, mille maht suurenes järk-järgult 18. sajandil ja eriti 19. sajandi teisel poolel, kuna kauba ostsid peaaegu täielikult ära teiste piirkondade (Sorrento) kaupmehed. Pärast seda ajavahemikku on maa piiratud kättesaadavuse tõttu jäänud uusi istandusi vähemaks, keskendutakse rohkem pinnasetöödele (terrasside ehitamine) ja istanduste planeeringute tõhustamistele.

Viide spetsifikaadi avaldamisele

(viitemääruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Limone Costa d’Amalfi“ spetsifikaadi muutmise taotluse 14. juuli 2016. aasta ja 11. augusti 2016. aasta Itaalia Vabariigi Teataja (Gazzetta Ufficiale della Repubblica Italiana) vastavates numbrites 163 ja 187.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või:

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP“ [KPNi või KGTga tooted] (ekraani ülemises paremas osas), seejärel linki „Prodotti DOP IGP STG“ [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud spetsifikaadid].

(1) ELT L 343, 14.12.2012, lk 1.